DA Den Europæiske Unions Tidende L 160/22

KOMMISSIONENS FORORDNING (EF) Nr. 566/2008

af 18. juni 2008

om gennemførelsesbestemmelser til Rådets forordning (EF) nr. 1234/2007, for så vidt angår afsætning af kød fra kvæg, som er højst 12 måneder gammelt

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 121, litra j), sammenholdt med artikel 4, og

ud fra følgende betragtninger:

(1) I artikel 113b i forordning (EF) nr. 1234/2007 er det fastsat, at kød fra kvæg, der er højst 12 måneder gammelt, fra den 1. juli 2008 skal afsættes på visse betingelser, der er fastsat i nævnte forordning, og som navnlig vedrører opdeling af kvæget i kategorier og de varebetegnelser, der skal anvendes. I henhold til punkt II i bilag XIa til forordning (EF) nr. 1234/2007 skal alt kvæg på højst 12 måneder klassificeres i en af de to kategorier, der er opført i forordningens bilag XIa. For at sikre korrekt og ensartet gennemførelse af forordning (EF) nr. 1234/2007 bør der fastsættes gennemførelsesbestemmelser, som skal anvendes fra den 1. juli 2008.

(2) I henhold til punkt IV i bilag XIa til forordning (EF) nr. 1234/2007 skal dyrets alder ved slagtning og varebetegnelsen angives på mærkningen i hvert produktions- og afsætningsled. Da de produkter, der skal mærkes, har forskellig størrelse alt efter, hvilket led i produktionen eller afsætningen der er tale om, bør det fastsættes, at oplysningerne om alder og varebetegnelsen skal fremgå tydeligt af etiketten. Med henblik på at give den endelige forbruger klare oplysninger bør angivelsen af dyrets alder ved slagtning og varebetegnelsen desuden anbringes i samme synsfelt og på samme etikette, når kødet sælges til den endelige forbruger.

(3) Der bør i overensstemmelse med artikel 121, litra j), i forordning (EF) nr. 1234/2007 udarbejdes praktiske instrukser vedrørende bogstavet til identifikation af kategorien, jf. bilag XIa til forordning (EF) nr. 1234/2007. Af kontrolhensyn bør det kræves, at bogstavet til identifikation af kategorien anbringes på slagtekroppen så hurtigt som muligt efter slagtning.

(4) For at sikre korrekt anvendelse af artikel 113b i forordning (EF) nr. 1234/2007 bør de erhvervsdrivende i hvert produktions- og afsætningsled registrere oplysninger om enhver person, som har leveret kød fra kvæg, der er højst 12 måneder gammelt. Selv om Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (2) sikrer sporbarheden af fødevarer i EF, bør der fastsættes en særlig bestemmelse for også at sikre sporbarhed af kød, der importeres fra tredjelande.

(5) For at kunne kontrollere anvendelsen af artikel 113b i forordning (EF) nr. 1234/2007 og informere Kommissionen herom bør der gennemføres offentlig kontrol, som også omfatter tilsyn med klassificeringen af kvæget på slagteriet, jf. punkt II i bilag XIa til nævnte forordning. De ansvarlige myndigheder, som medlemsstaterne har udpeget til at foretage denne kontrol, bør desuden kunne delegere deres kontrolopgaver til uvildige eksterne organer på bestemte betingelser, der bør fastlægges nærmere.

(6) De berørte erhvervsdrivende bør give Kommissionens eksperter, de ansvarlige myndigheder eller i givet fald det uvildige eksterne organ adgang til deres lokaler og alle optegnelser, således at disse kan kontrollere anvendelsen af artikel 113b i forordning (EF) nr. 1234/2007.

(7) I henhold til punkt VIII i bilag XIa til forordning (EF) nr. 1234/2007 må kød af kvæg, der er højst 12 måneder gammelt, og som importeres fra tredjelande, kun afsættes efter bestemmelserne i nævnte forordning. Der er derfor fastsat krav om, at den ansvarlige myndighed, der er udpeget af det berørte tredjeland, eller hvis der ikke er udpeget nogen ansvarlig myndighed, at et uvildigt eksternt organ skal godkende og kontrollere et system for identifikation og registrering af kvæget, som skal frembyde garanti for overholdelse af forordningens bestemmelser.

(8) Det bør kun være uvildige eksterne organer, der er akkrediteret i henhold til visse standarder, der har lov til at kontrollere erhvervsdrivende fra tredjelande, som ønsker at afsætte kød fra kvæg på højst 12 måneder på EF-markedet.

(9) Kommissionen bør kunne anmode den ansvarlige myndighed eller det uvildige eksterne organ i tredjelandet om alle de oplysninger, der er nødvendige for at kunne kontrollere anvendelsen af artikel 113b i forordning (EF) nr. 1234/2007. Der bør fastsættes nærmere regler om, hvilke oplysninger der skal meddeles Kommissionen, og hvordan Kommissionen skal videregive disse oplysninger til medlemsstaterne. Kommissionen bør desuden i de tilfælde, hvor det skønnes nødvendigt, på visse betingelser kunne foretage kontrol på stedet i de pågældende tredjelande.

(10) Hvis der ved importen af kød konstateres gentagne tilfælde af misligholdelse, bør Kommissionen på visse betingelser fastsætte særlige regler for importen af det pågældende kød for at sikre overholdelsen af bestemmelserne i artikel 113b i forordning (EF) nr. 1234/2007 og i denne forordning og dermed sikre lige afsætningsvilkår for kødet, hvad enten det er produceret i Fællesskabet eller importeret fra tredjelande.

(11) Medlemsstaterne bør være forpligtet til at træffe visse foranstaltninger, hvis de konstaterer misligholdelse af bestemmelserne i artikel 113b i forordning (EF) nr. 1234/2007 eller i denne forordning.

(12) Foranstaltningerne i denne forordning er i overensstemmelse med udtalelse fra Forvaltningskomitéen for Den Fælles Markedsordning for Landbrugsprodukter —

UDSTEDT FØLGENDE FORORDNING:

Artikel 1

Anvendelsesområde

Ved denne forordning fastsættes der nærmere bestemmelser for afsætningen af kød fra kvæg, der er højst 12 måneder gammelt, jf. artikel 113b i forordning (EF) nr. 1234/2007.

Artikel 2

Definition

I denne forordning forstås der ved »den ansvarlige myndighed« medlemsstatens centrale myndighed med ansvar for tilrettelæggelse af den offentlige kontrol, jf. punkt VII i bilag XIa til forordning (EF) nr. 1234/2007, eller enhver anden myndighed, som har fået overdraget dette ansvar, herunder også i givet fald den tilsvarende myndighed i et tredjeland.

Artikel 3

Kategorier af kvæg på højst 12 måneder

Opdelingen af kvæg i kategorier som omhandlet i punkt II i bilag XIa til forordning (EF) nr. 1234/2007 omfatter:

a) kategori V: kreaturer fra den dag de fødes indtil den dag, de er otte måneder gamle

b) kategori Z: kreaturer fra dagen efter den dag, de er otte måneder gamle indtil den dag, de er 12 måneder gamle.

Artikel 4

Obligatoriske oplysninger på etiketten

1. Uanset bestemmelserne i punkt IV i bilag XIa til forordning (EF) nr. 1234/2007 skal bogstavet til identifikation af kategorien, jf. punkt II i bilag XIa til nævnte forordning, anbringes på ydersiden af slagtekroppen ved hjælp af en etikette eller et stempel umiddelbart efter slagtning.

Etiketterne skal være mindst 50 cm2 store. Bogstavet til identifikation af kategorien skal fremgå tydeligt af etiketten, og ændringer må kun foretages efter bestemmelserne i denne forordnings artikel 8, stk. 3, andet afsnit.

Hvis der bruges stempel, skal bogstavet være mindst 2 cm højt. Bogstavet skal stemples direkte på kødets yderside med stempelfarve, der ikke kan fjernes.

Etiketterne eller stemplerne skal anbringes på bagfjerdingerne ud for højrebet ved den fjerde lændehvirvel og på forfjerdingerne ud for spidsbrystet ca. 10-30 cm fra brystbenflækningen.

Medlemsstaterne kan dog bestemme andre placeringer på hver fjerding, forudsat at de meddeler Kommissionen dette på forhånd. Kommissionen giver de øvrige medlemsstater meddelelse herom.

2. Oplysningerne om kvægets alder ved slagtning og varebetegnelsen, jf. punkt IV i bilag XIa til forordning (EF) nr. 1234/2007, skal:

a) kunne læses tydeligt på hvert stadium i produktionen og afsætningen

b) være anbragt i samme synsfelt og på samme etikette, når kødet afsættes til den endelige forbruger.

3. Medlemsstaterne skal senest den 1. juli 2009 meddele Kommissionen de regler, der er omhandlet i punkt IV i bilag XIa til forordning (EF) nr. 1234/2007, og skal straks underrette Kommissionen, hvis disse regler efterfølgende ændres.

Artikel 5

Registrering af oplysninger

Registreringen af oplysninger som omhandlet i punkt VI i bilag XIa til forordning (EF) nr. 1234/2007 omfatter også registrering af navn og adresse på den erhvervsdrivende, der er ansvarlig for det foregående led i afsætningen, og som har leveret kød, som defineret i forordningens bilag XIa, punkt I.

Artikel 6

Offentlig kontrol

1. Den offentlige kontrol, der er omhandlet i punkt VII i bilag XIa til forordning (EF) nr. 1234/2007, skal også omfatte tilsyn med opdelingen af kvæget i kategorier på slagteriet, jf. forordningens bilag XIa, punkt II.

2. Den ansvarlige myndighed kan helt eller delvist delegere sine kontrolopgaver til en eller flere uvildige eksterne organer, hvis det kan dokumenteres, at organet:

a) har et tilstrækkeligt antal medarbejdere med passende kvalifikationer og erfaringer og

b) er upartisk og uden interessekonflikter for så vidt angår varetagelsen af de opgaver, det har fået delegeret.

Den ansvarlige myndighed må kun delegere sine kontrolopgaver til et uvildigt eksternt organ, der er akkrediteret i henhold til europæisk standard EN 45011 eller ISO-vejledning 65 (Generelle krav til organer, der udfører produktcertificering) i den udgave, der senest er bekendtgjort ved offentliggørelse i C-udgaven af Den Europæiske Unions Tidende.

3. Hvis en ansvarlig myndighed ønsker at delegere sine kontrolopgaver til en eller flere uvildige eksterne organer, skal den underrette Kommissionen herom. Meddelelsen skal vise:

a) hvilken ansvarlig myndighed der har til hensigt at delegere sine kontrolopgaver, og

b) hvilken eller hvilke uvildige eksterne organer som den vil delegere disse opgaver til.

Kommissionen sender medlemsstaterne de oplysninger, der er omhandlet i første afsnit.

4. Det uvildige eksterne organ, der udfører kontrolopgaver, skal:

a) regelmæssigt og når den ansvarlige myndighed anmoder om det, informere den ansvarlige myndighed om kontrolresultaterne. Hvis kontrolresultaterne viser misligholdelse, skal det uvildige eksterne organ straks informere den ansvarlige myndighed herom

b) give den ansvarlige myndighed adgang til sine kontorer og anlæg og give alle oplysninger og enhver hjælp, som myndigheden skønner påkrævet for, at den kan varetage sine forpligtelser.

5. En ansvarlig myndighed, der delegerer kontrolopgaver til et uvildigt eksternt organ, skal regelmæssigt føre tilsyn med organet.

Hvis resultatet af tilsynet viser, at organet ikke varetager de delegerede kontrolopgaver tilfredsstillende, kan den delegerende ansvarlige myndighed trække delegeringen tilbage.

Den ansvarlige myndighed skal straks trække delegeringen tilbage, hvis det uvildige eksterne organ ikke rettidigt træffer passende afhjælpende foranstaltninger.

6. De erhvervsdrivende skal når som helst og i hvert produktions- og afsætningsled give Kommissionens eksperter, den ansvarlige myndighed og det relevante uvildige eksterne organ adgang til deres lokaler og de optegnelser, der dokumenterer, at de opfylder kravene i forordning (EF) nr. 1234/2007.

Artikel 7

Kød importeret fra tredjelande

1. Med henblik på punkt VIII i bilag XIa til forordning (EF) nr. 1234/2007 skal den ansvarlige myndighed, der er udpeget af et tredjeland, eller, hvis der ikke er udpeget nogen myndighed, det uvildige eksterne organ som omhandlet i forordningens bilag XIa, punkt VIII, godkende og kontrollere et system for identifikation og registrering af det pågældende kvæg, som iværksættes den dag, dyrene fødes. Et sådant system skal give pålidelige oplysninger om dyrenes nøjagtige alder ved slagtning og garanti for, at bestemmelserne i forordningens bilag XIa, punkt VIII, overholdes.

2. De uvildige eksterne organer, der er omhandlet i punkt VIII i bilag XIa til forordning (EF) nr. 1234/2007, skal akkrediteres i henhold til europæisk standard EN 45011 eller ISO-vejledning 65 (Generelle krav til organer, der udfører produktcertificering) i den udgave, der senest er bekendtgjort ved offentliggørelse i C-udgaven af Den Europæiske Unions Tidende.

3. Kommissionen skal have meddelelse om navn og adresse, herunder om muligt e-mail- og internetadresse, på den ansvarlige myndighed eller det uvildige eksterne organ, der er omhandlet i stk. 1, med oplysninger om hver enkelt erhvervsdrivende, som der er foretaget kontrol hos.

Den meddelelse, der er nævnt i første afsnit, skal gives, inden det første parti kød fra hver enkelt erhvervsdrivende importeres til Fællesskabet, og derefter senest en måned efter eventuelle ændringer af de oplysninger, der skal meddeles.

Kommissionen sender medlemsstaterne de oplysninger, der er omhandlet i andet afsnit.

4. Kommissionen kan efter anmodning fra medlemsstaternes ansvarlige myndigheder eller på eget initiativ til enhver tid bede den ansvarlige myndighed eller det uvildige eksterne organ, der er nævnt i stk. 1, om at forelægge alle de oplysninger, der er nødvendige for at sikre overholdelsen af kravene i forordning (EF) nr. 1234/2007.

Kommissionen kan desuden bede tredjelandet om at give Kommissionens repræsentanter tilladelse til i givet fald at foretage kontrol på stedet i det pågældende tredjeland. Denne kontrol skal foretages i samarbejde med de berørte ansvarlige myndigheder i tredjelandet og i givet fald med det uvildige eksterne organ.

5. Hvis der i forbindelse med import af kød fra tredjelande konstateres specifikke tilfælde af misligholdelse af bestemmelserne i forordning (EF) nr. 1234/2007 eller i denne forordning, kan Kommissionen efter proceduren i artikel 195, stk. 2, i forordning (EF) nr. 1234/2007 og efter konsultationer med det pågældende tredjeland i konkrete tilfælde fastsætte særlige tidsbegrænsede importbetingelser. Disse betingelser må ikke være mere vidtgående, end at de gør det muligt at kontrollere, om bestemmelserne i forordning (EF) nr. 1234/2007 og i denne forordning overholdes.

Artikel 8

Underretning om tilfælde af misligholdelse og opfølgende foranstaltninger

1. Hvis en medlemsstat mener, at det kød, der er omhandlet i punkt I i bilag XIa til forordning (EF) nr. 1234/2007, og som kommer fra en anden medlemsstat, ikke opfylder kravene i forordning (EF) nr. 1234/2007 eller i denne forordning, skal den straks underrette den pågældende medlemsstats ansvarlige myndighed og Kommissionen herom.

2. Hvis en medlemsstat har dokumentation for, at kød importeret fra et tredjeland, jf. punkt VIII i bilag XIa til forordning (EF) nr. 1234/2007, ikke opfylder kravene i forordning (EF) nr. 1234/2007 eller i denne forordning, skal den straks underrette Kommissionen herom.

Kommissionen giver de øvrige medlemsstater meddelelse herom.

3. Medlemsstaterne skal træffe de fornødne foranstaltninger for at afhjælpe den misligholdelse, der er nævnt i stk. 1 og 2.

Medlemsstaterne skal navnlig kræve, at det pågældende kød fjernes fra markedet, indtil det er ommærket i overensstemmelse med forordning (EF) nr. 1234/2007 og denne forordning.

Artikel 9

De meddelelser til Kommissionen, der er omhandlet i forordning (EF) nr. 1234/2007 og i denne forordning, skal sendes til:

Europa-Kommissionen Generaldirektoratet for Landbrug og Udvikling af Landdistrikter Fax +32-2 295 33 10 E-mail: agri-bovins@ec.europa.eu

Artikel 10

Denne forordning træder i kraft på tredjedagen efter offentliggørelsen i Den Europæiske Unions Tidende.

Den anvendes fra den 1. juli 2008.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 18. juni 2008. På Kommissionens vegne Mariann FISCHER BOEL Medlem af Kommissionen

(1) EUT L 299 af 16.11.2007, s. 1. Senest ændret ved forordning (EF) nr. 470/2008 (EUT L 140 af 30.5.2008, s. 1).

(2) EFT L 31 af 1.2.2002, s. 1. Senest ændret ved Kommissionens forordning (EF) nr. 202/2008 (EUT L 60 af 5.3.2008, s. 17).